CELEX: 62009CN0041
Language: el
Date: 2009-01-29 00:00:00
Title: Υπόθεση C-41/09: Προσφυγή της 29ης Ιανουαρίου 2009 — Επιτροπή των Ευρωπαϊκών Κοινοτήτων κατά Βασιλείου των Κάτω Χωρών

6.6.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 129/2
            
         Προσφυγή της 29ης Ιανουαρίου 2009 — Επιτροπή των Ευρωπαϊκών Κοινοτήτων κατά Βασιλείου των Κάτω Χωρών
   (Υπόθεση C-41/09)
   2009/C 129/03
   Γλώσσα διαδικασίας: η ολλανδική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: Δ. Τριανταφύλλου και W. Roels)
   
      Καθού: Βασίλειο των Κάτω Χωρών
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               1.
            
            
               να διαπιστώσει ότι το Βασίλειο των Κάτω Χωρών, προβλέποντας μειωμένο συντελεστή ΦΠΑ για την παράδοση, την εισαγωγή και την ενδοκοινοτική απόκτηση ορισμένων ζώντων ζώων, και ιδίως ίππων, τα οποία συνήθως δεν προορίζονται για την παρασκευή ή την παραγωγή τροφίμων για κατανάλωση από ανθρώπους ή από ζώα, παρέβη τις υποχρεώσεις που έχει από το άρθρο 12 σε συνδυασμό με το παράρτημα Η της έκτης οδηγίας περί ΦΠΑ (1), — άρθρα 96, 97, 98 και 99, παράγραφος 1, σε συνδυασμό με το παράρτημα III της οδηγίας περί ΦΠΑ (2)·
            
         
               2.
            
            
               να καταδικάσει το Βασίλειο των Κάτω Χωρών στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή θεωρεί ότι ο ολλανδικός νόμος περί φόρου κύκλου εργασιών συνιστά παράβαση των διατάξεων των άρθρων 96, 97, 98 και 99, παράγραφος 1, σε συνδυασμό με το παράρτημα ΙΙΙ της οδηγίας περί ΦΠΑ, καθόσον προβλέπεται μειωμένος συντελεστής ΦΠΑ για την παράδοση ορισμένων ζώντων ζώων (ιδίως ίππων) και στις περιπτώσεις που τα ζώα αυτά δεν προορίζονται για την παρασκευή ή την παραγωγή τροφίμων. Ειδικότερα, η Επιτροπή θεωρεί ότι δεν εμπίπτουν στην ενότητα 1 του παραρτήματος ΙΙΙ της οδηγίας περί ΦΠΑ ζώντα ζώα –μεταξύ άλλων ίπποι– που συνήθως δεν προορίζονται να χρησιμοποιηθούν ως τρόφιμα.
   Η ενότητα Ι του παραρτήματος ΙΙΙ, όπως κάθε άλλη διάταξη σχετικά με μειωμένους συντελεστές ΦΠΑ, πρέπει κατά πάγια νομολογία να ερμηνεύεται στενά. Επιπλέον, λαμβανομένου υπόψη του κειμένου της ενότητας 1 του παραρτήματος ΙΙΙ της οδηγίας, ο μειωμένος συντελεστής ισχύει για τρόφιμα.
   
      (1)  Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας, ομοιόμορφη φορολογική βάση (ΕΕ ειδ. έκδ. 09/001, σ. 49).
   
      (2)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (ΕΕ L 347, σ. 1).